Rådets holdning med henblik på vedtagelse af Europa-Parlamentets og Rådets forordning om instrumentet for naboskab, udviklingssamarbejde og internationalt samarbejde — et globalt Europa for perioden 2021-2027

2018/0243 (COD)

MEDDELELSE FRA KOMMISSIONEN TIL EUROPA-PARLAMENTET



i henhold til artikel 294, stk. 6, i traktaten om Den Europæiske Unions funktionsmåde



vedrørende

Rådets holdning med henblik på vedtagelse af Europa-Parlamentets og Rådets forordning om instrumentet for naboskab, udviklingssamarbejde og internationalt samarbejde — et globalt Europa for perioden 2021-2027

(EØS-relevant tekst)

1.Sagsforløb

Forslag fremsendt til Europa-Parlamentet og Rådet (dokument COM(2018) 460 final – 2018/0243 COD) 14. juni 2018 Enighed opnået i De Faste Repræsentanters Komité om et delvist forhandlingsmandat 12. juni 2019 Enighed opnået i De Faste Repræsentanters Komité om et supplerende delvist forhandlingsmandat 25. september 2019 Trilog 1 afholdt 23. oktober 2019 Enighed opnået i De Faste Repræsentanters Komité om et supplerende delvist forhandlingsmandat 27. november 2019 Europa-Parlamentets holdning vedtaget (betænkning) 27. marts 2019 Trilog 2 afholdt 5. december 2019 Trilog 3 afholdt 20. februar 2020 Trilog 4 afholdt 11. juni 2020 Enighed opnået i De Faste Repræsentanters Komité om et supplerende delvist forhandlingsmandat 18. september 2020 Trilog 5 afholdt 2. oktober 2020 Trilog 6 afholdt 20. november 2020 Trilog 7 afholdt (endelig) 15. december 2020 Politisk enighed opnået i De Faste Repræsentanters Komité 17. marts 2021 Europa-Parlamentets AFET- og DEVE-udvalgs afstemning om godkendelse af kompromisaftalen 19. marts 2021 Rådets førstebehandlingsholdning vedtaget 26. maj 2021

2.Formålet med Kommissionens forslag

Instrumentet for naboskab, udviklingssamarbejde og internationalt samarbejde (NDICI) — et globalt Europa er et centralt element i Unionens værktøjskasse for samarbejde med dens umiddelbare naboskab og resten af verden inden for den flerårige finansielle ramme (FFR) for 2021-2027.

Ved forslaget oprettes et udgiftsinstrument, der skal fastholde og fremme Unionens værdier og interesser på verdensplan med henblik på at forfølge målene og principperne i Unionens optræden udadtil, jf. i artikel 3, stk. 5, og artikel 8 og 21 i traktaten om den Europæiske Union (TEU).

Forordningen om NDICI-et globalt Europa vil omfatte foranstaltninger, der tidligere var omfattet af 11 forskellige forordninger, hvorved sammenhængen og konsekvensen i Unionens optræden udadtil øges. Den er en del af EU-budgettet, og tilpasningen til finansforordningen vil sikre lige vilkår, da den giver et fælles regelsæt og fastsætter enklere, mere gennemsigtige og mere fleksible regler for EU-midler. Den vil bidrage til at mindske og på lang sigt udrydde fattigdom, konsolidere, støtte og fremme demokrati, retsstatsprincippet og respekt for menneskerettighederne, bæredygtig udvikling og bekæmpelse af klimaændringer og tackle irregulær migration og tvangsfordrivelse, herunder de grundlæggende årsager hertil. Den vil også bidrage til at fremme multilateralisme og opfylde de internationale forpligtelser og mål, som Unionen har tilsluttet sig, navnlig verdensmålene for bæredygtig udvikling (SDG'erne), 2030-dagsordenen og Parisaftalen. Den vil fremme stærkere partnerskaber med tredjelande, herunder med det europæiske naboskab, med udgangspunkt i gensidige interesser og ejerskab med henblik på at fremme stabilisering, god regeringsførelse og opbygning af modstandsdygtighed.

Forordningen har følgende specifikke mål:

a) at støtte og fremme dialog og samarbejde med lande og regioner uden for EU i naboskabet, Afrika syd for Sahara, Asien, Stillehavet, Nord-, Syd- og Mellemamerika og Caribien

b) at udvikle særlige styrkede partnerskaber og et udvidet politisk samarbejde med det europæiske naboskabsområde, som er baseret på samarbejde, fred og stabilitet og et fælles engagement i de universelle værdier demokrati, retsstatsprincippet og respekt for menneskerettighederne, og som sigter mod et velforankret og bæredygtigt demokrati og en gradvis socioøkonomisk integration samt mellemfolkelige kontakter

c) på verdensplan:

–at beskytte, støtte og fremme menneskerettighederne, herunder ligestilling mellem kønnene og beskyttelse af menneskerettighedsforkæmpere, også under de vanskeligste forhold og i hastesituationer, samt demokrati og retsstatsprincippet, herunder ansvarlighedsmekanismer

–at støtte civilsamfundsorganisationer

–at fremme stabilitet og fred og forebygge konflikter og derved bidrage til beskyttelse af civile

–at håndtere andre verdensomspændende udfordringer såsom klimaændringer, beskyttelse af biodiversitet og miljøet samt migration og mobilitet